94. schôdza NR SR - 2.deň - A. dopoludnia
Dátum: 2023-06-14
Poslanec: Mazurek, Milan (-)
Druh vystúpenia: Vystúpenie v rozprave

26. Tak sa nám to teda všetkým podarilo. Víťazný neomarxistický pochod inštitúciami sa zavŕšil v podobe toho, že ak nie každý prvý, tak každý druhý minister novej Čaputovej progresívnej vlády je nejakým spôsobom či už členom, alebo napojený na rôzne formy mimovládnych organizácií vykonávajúcich liberálnu, ultraliberálnu, neomarxistickú, politickú činnosť, či už za peniaze štátneho rozpočtu alebo priamo z rozpočtu Nadácie otvorenej spoločnosti Georga Sorosa. Fantázia! Podarilo sa im to, neomarxisti zvíťazili, obsadili 14 ministerstiev a premiérske kreslo a pre obyvateľov Slovenskej republiky to, povedzme si na rovinu, neznamená vôbec nič dobré. Táto vláda progresívnych liberálov, ktorá sa tvári ako vláda úradníkov a verejne komunikuje stanovisko, že jej cieľom je doviesť Slovensko k predčasným parlamentným voľbám, nič viac, nič menej, kúriť, svietiť, priniesla programové vyhlásenie vlády do tohto pléna, v ktorom ale deklaruje úplne iné veci. Dáva si priority a hodnotové ukotvenie, ktoré je úplne v rozpore s jednoduchou úlohou kúriť, svietiť, byť ticho a počkať, kým nebudú predčasné voľby, kedy si slovenský národ a občania Slovenskej republiky sami a dobrovoľne v demokratických voľbách zvolia, kto má zastupovať ich vôľu a nie nikým nevolené skupinky ľudí, ktorí neprešli žiadnym testom verejnej moci. Táto vláda hovorí hneď na úvod, že jej cieľom je legitímne komunikovať s každou jednou politickou stranou. Čiže začína klamstvom. Pretože vy viete veľmi dobre, že vy sami vo vašich prieskumoch verejnej mienky, agentúry pána Bútoru, agentúry Focus, hnutie REPUBLIKA zastupuje približne 10 % voličov. Vy ste ho ale úplne odignorovali. V poriadku, je to váš legitímny názor. Je to váš postoj, váš neomarxistický pohľad. Ale potom neklamte v programovom vyhlásení vlády, že vy chcete komunikovať s každou politickou stranou bez rozdielu, pretože ste obyčajní prachsprostí klamári a nehovorím pritom absolútne nič zlé, len čistú a jasnú pravdu. Čo ma ale fascinuje, keď chcete kúriť a svietiť, že píšete, že na Slovensku musíte, alebo takto to uvádzate, že diskriminačné zákony, nedostatok rešpektu, spoločenské a kultúrne normy komplikujúce akejkoľvek menšine prístup k vzdelávaniu, zdravotnej starostlivosti, bývaniu, zamestnaniu a tak ďalej sú neprijateľné. A ja sa vás pýtam, či ste sa zbláznili. Aké kultúrne a spoločenské normy slovenského národa diskriminujú alebo komplikujú život menšinám. To si vyžadujem do slova a do písmena, aby to tu bolo vymenované kýmkoľvek z tejto progresívnej vlády, pretože toto je obyčajný prachsprostý útok na obyvateľov Slovenskej republiky. Ak vy tvrdíte, že tu existujú spoločenské a kultúrne normy, ktoré šikanujú menšiny, ubližujú menšinám, doslova neumožňujú im prístup k zdravotnej starostlivosti, čo je sprostosť do neba volajúca, každý inteligentný človek to vie okrem vás, tak chcem, aby to tu bolo vymenované. Rovnako chcem, aby táto vláda nielen takýmito všeobecnými neomarxistickými frázami a prihlásením sa k tejto kultúrnej Maovej revolúcii, ale otvorene povedala, aké zákony na Slovensku sú diskriminačné voči menšinám. Lebo také zákony sú logicky protiústavné. Veď vy si nemôžete do programového vyhlásenia vlády napísať akúkoľvek sprostosť, lebo to vyhovuje vašej ideológii. Veď tým urážate celý národ. To je čo, že prídete vládnuť Slovensku a poviete ľuďom: milí Slováci, ste skrátka rasistické svine. Lebo to je v podtexte týchto slov. Veď vy tvrdíte, že ľudia majú spoločenské a kultúrne normy, ktoré diskriminujú menšiny. Akože možno je to výsledok vlády Eduarda Hegera, ale nie je to žiadna realita. Veď je nemysliteľné, aby ste takto začali urážaním obyvateľov Slovenskej republiky, no a potom sa, samozrejme, prihlasujete ku klasickým politikám sociálneho inžinierstva, ktoré sme videli možno niekde v Kambodži alebo niekde v Číne priamo po kultúrnej revolúcii, keď hovoríte, že potrebujete desegregovať vzdelávanie. To je taká fantastická hláška. Fantastický pojem! Ono to vyzerá spravodlivo, láskyplne, tolerantne. Dáme všetkých dokopy. Tam sa budú mať radi, milovať bez rozdielu národov, národností, rás, pohlaví, kultúr, náboženstiev. A oni dôjdu k nejakej spoločnej harmónii a navzájom sa budú podporovať. No ale všetci vieme, že je to totálna hlúposť. A poviem vám v praxi, ako takáto desegregácia vzdelania vyzerá na jednej konkrétnej obci. Obec Rakúsy, okres Kežmarok pod Tatrami. Je tam osada vzdialená asi 3 kilometre od obce za kopcom a potom centrálna časť obce. Deti z tej centrálnej časti obce chodili do školy v centrálnej časti a deti z osady chodili do školy, ktorá bola v osade. Lenže potom prišli géniovia ako ste vy a povedali, ha, to je strašná diskriminácia, osadnícke deti musia chodiť do školy do centrálnej časti. A poviem vám ako takáto desegregácia teda v praxi funguje. Deti z osady musia kráčať alebo chodiť autobusom 3 kilometre do školy, pritom ju mali hneď vedľa, a všetky deti z centrálnej časti obce presunuli rodičia do školy do Kežmarku. A vytvorili ste opäť segregovanú školu akurát 3 kilometre ďalej a stálo to kopec peňazí. Pretože keď hlupáci prídu za zeleným stolom a začnú si to na mapke kresliť a rozdeľovať tú politiku a hovoriť o desegregácii, tak to nemôže dopadnúť inteligentne, len hlúpo. Vy neviete, o čom hovoríte. Vy nemáte kontakt s realitou, vy neviete, ako to vyzerá, ako to funguje. A v konečnom dôsledku sa chcem opýtať vás, drahí páni a panie ministerky, koľko z vašich detí chodí do školy s osadníkmi? Ja proti tomu nič nemám, keď to tak je. Veď v pohode. Ste skvelým svetlým príkladom, dajte to na bilbordy, natočte o tom videá. Ale chcem to vidieť. A nieže naše deti budú chodiť do elitárskych škôl v centre Starého Mesta a vaše deti, Slováci, tak tí budú chodiť v osadách do školy, lebo my im to prikážeme. To je desegregácia. Nie, to je sociálne inžinierstvo od ľudí, ktorí sú nebezpeční. Naozaj nebezpeční. A zároveň píšete teda, že potrebujete vysporiadať právne vzťahy k pozemkom a zlepšiť štandardy bývania a dostupnosti k pitnej vode u tzv. znevýhodnených komunít. Všetci dobre vieme, čo to je, pokračuje sa tu v tom už od čias socializmu, tzv. prístup k pozitívnej diskriminácii, ktorý len vyrába, naozaj že vyrába poberateľov sociálnych dávok, pretože im hovorí: nesnažíš sa, nerobíš, nemakáš, nepracuješ, nebuduješ kvalitu svojho života – tu máš dom, tu máš, my ti kúpime pozemok, ktorý si nelegálne ukradol. Slováci alebo všetci občania Slovenskej republiky bez rozdielu farby pleti, pohlavia a tak ďalej ti zaplatia za tvoju lenivosť, za tvoju kriminalitu a ty budeš žiť lepší život, lebo my ti to len tak dáme! No a, samozrejme, v neomarxistických mysliach existuje taká poučka, že keď niekomu dáte niečo zadarmo, on si to bude vážiť. Len je to presne naopak! Kým si ten človek na ten svoj majetok, na tie hodnoty vo svojom živote tvrdo nemusel makať, tak si to vážiť nebude! Nebude! A to je logické. Ale nie, vy vidíte, že naliali sme povedzme 10 miliárd, nefungovalo to, nie je problém v tom, že naša politika je chybná, že vychádza zo zlej, mylnej premisy, chybné je to, že sme dali málo peňazí. Tak zoberieme slovenským daňovým poplatníkom viac peňazí a dáme ich do úplne rovnakých vecí, ktoré doteraz nefungovali. To je riešenie progresívnej vlády Zuzany Čaputovej. A zároveň sa táto vláda otvorene hlási k cenzúre, k potrebe cenzúry. Oni to, samozrejme, nazývajú bojom proti hybridným hrozbám a bojom proti dezinformáciám, proti hoaxom. A ja vám tu teraz poviem pred celým národom, najväčší hoaxer v Slovenskej republike je Zuzana Čaputová! A viete prečo?! Pretože to bola ona, ktorá sa vylepila na bilbordy so sloganom ´Vakcína je sloboda´. Dnes vieme, že to bol hoax. A ja sa pýtam, či ju scenzurujete? Vypnete jej Facebook? Zrušíte jej Twitter? Zakážete Instagram, aby sa nemohla fotiť v nových šatách? Alebo ako pristúpite k tejto hybridnej hrozbe? Iná zásadná dezinformácia, ktorej sme boli všetci svedkami, bola, keď raketa ukrajinskej protivzdušnej obrany dopadla na Poľsko a spôsobila tam straty na ľudských životoch. Prakticky do pár minút ako papagáje, ako splašené sliepočky zaradom Remišová, Naď, Šeliga a Heger a ďalší títo predstavitelia vlády začali kričať: Rusko musí byť potrestané! Musíme voči Rusku zakročiť tvrdo! Hnali Slovensko do tretej svetovej vojny bez toho, aby vôbec vedeli, o čom rozprávajú, a my ostatní sme hovorili, počkajme, zistíme, ako to v skutočnosti bolo, nebuďme hlúpi, neťahajme Slovensko do vojny bez toho, aby ste vôbec vedeli, o čom hovoríte. A čo sa ukázalo nakoniec? Že na základe lží, hoaxu, dezinformácie títo ľudia neváhali hnať Slovensko do vojny. Ale potom tí istí ľudia dnes aj reprezentovaní v tejto vláde povedia: Slováci veria hoaxom, Slováci šíria hoaxy. Nie, vy šírite hoaxy! Vy veríte hoaxom! Vy šírite dezinformácie a to je presne ten problém. To je presne ten problém. Médiá cenzurujú obsah, nepozývajú si politikov do svojich debát. Jasne deklarujú konkrétne politické stanovisko, majú ideologicky zamerané politické spravodajstvo a je logické, že ľudia tomu potom neveria, pretože vy sa nemôžete pozerať neustále na jednu televíziu, ak vidíte, že hovorí stále jedno a konkrétne politické stanovisko, jedno ideologické predsavzatie a nedáva priestor druhej strane. Tak je úplne logické, že im prestanete veriť. Ale namiesto toho, aby ste volali po objektivite spravodajstva, po objektivite politických diskusií, aby ste vytvorili zmier v spoločnosti, tak naopak, budete volať po tom, aby sme cenzurovali ľudí, korí s vami nesúhlasia, ktorí sú nepohodlní, ale vy to takto nenazvete priamo, pretože by to išlo do rozporu s ústavou, tak poviete, že vy potrebujete rozlišovať medzi pravdou a lžou. A čo na to zriadite, komisiu? Zriadite na to úrad? Úrad pravdy? V jednej knihe 1984 od George Orwella tiež existoval takýto úrad, inšpirujete sa ním? To je kúrenie a svietenie? Chápete tomu, čo ste si tam všetko napísali? No a potom píšete, že musíte pokračovať v optimalizácii siete nemocníc, a prečo? Pretože tým vraj zlepšíte dostupnosť zdravotnej starostlivosti. Ja som poslancom Prešovského samosprávneho kraja, jednohlasne vrátane prítomných tam lekárov sme odsúhlasili stanovisko, ktorým sme odsúdili túto optimalizáciu, a vtedajšieho ešte ministra Lengvarského sme žiadali, aby okamžite začal riešiť situáciu, on sa, samozrejme, na to vybodol a riešil trans, neviem čo, zmeny pohlavia a podobne, a išlo o to, že podľa vašej optimalizácie vy prakticky beriete obrovskú časť zdravotnej starostlivosti vo Svidníku a v Snine. Že ľudia kvôli tejto optimalizácii budú cestovať za dostupnou zdravotnou starostlivosťou za bežnými úkonmi, nie za operáciou mozgu, 60 až 70 kilometrov. A vy to možno neviete, nevnímate tú realitu, ale ja tam žijem. Cestná sieť na východe Slovenska, ako na mnohých iných častiach Slovenska, je nedostatočná, zlá, náročná. Ľudia vo Svidníku nemajú pôrodnicu, musia cestovať 60 kilometrov za pôrodom, to je katastrofa, sa tu zahrávate so životmi. A všetci títo ľudia volajú po tom, aby sa s tým niečo robilo, každý ich ignoruje. Celé to zastupiteľstvo Prešovského samosprávneho kraja, ktoré to odsúhlasilo jednohlasne naprieč politickým spektrom, dokonca aj hlasmi poslancov SaS, ktorí to tu presadzovali v pléne, bolo odignorované. Vôbec vás to netrápi a vy ešte drzo napíšete, že v tom budete pokračovať, lebo to vraj zlepší dostupnosť zdravotnej starostlivosti. Čiže hovoríte všetkým tým lekárom, ktorí v tých nemocniciach robia, všetkým tým poslancom toho zastupiteľstva, všetkým tým ľuďom v tých okresoch, že sú úplne sprostí, lebo vy to z Úradu vlády a z nejakej Sorosovej mimovládky viete skrátka lepšie. Potom píšete, že chcete objektívnu RTVS, ale ani slovo o tom, že by ste chceli objektívne a skutočne vyvážené spravodajstvo a politické debaty, a zároveň sa ale nedotýkate dôležitej témy, ktorá sa týka práve vášho ministra vnútra, nominanta strany KDH, a to treba prízvukovať, KDH, ktoré si hovorí, že je konzervatívne, a to je boj proti nelegálnej imigrácii, ktorá je závažným problémom Slovenskej republiky v týchto dňoch. Len v Nových Zámkoch pred pár dňami zaznamenali viac ako 160 zadržaných nelegálnych imigrantov za deň, mladých mužov, o ktorých nič nevieme, či sú kriminálnici, či sú slušní ľudia, asi nie sú slušní ľudia, keď nelegálne prekročujú hranice. Jednoduchá premisa, logika, či nemajú nejaký trestný záznam, či nie sú nejakí náboženskí fanatici, nevieme o nich absolútne nič, aké majú záujmy, prečo sem idú, dokonca odkiaľ sem idú, nič. Ale vy na to kašlete a minister vnútra Šimko z KDH napíše na Facebooku tesne pred tým, než ide rokovať na Radu EÚ o tejto dôležitej problematike, o novom migračnom pakte, že Slovenská republika má byť solidárna. Ja vám poviem pravdu, Slovenská republika má byť solidárna so slovenskými dôchodcami, ktorí už nemajú z čoho žiť, so slovenskými mladými rodinami, ktoré si nemôžu zadovážiť dostupné bývanie. Slovenská republika má byť solidárna so slobodnými mamičkami, ktoré nemajú kde žiť. Slovenská republika má byť solidárna so svojím vlastným obyvateľstvom bez ohľadu na národnosť, bez ohľadu na farbu pleti, ktoré sa snaží slušne na Slovensku žiť, ale nie je mu to umožnené v dobe tejto extrémnej inflácie a nárastu cien, ale nie s nelegálnymi imigrantmi. A keď tento pán Šimko začal čeliť politickému tlaku od všetkých politických strán, pretože s výnimkou asi Progresívneho Slovenska nikto nie je tak padnutý na hlavu, aby podporoval nový migračný pakt Európskej únie, tak sa na tejto rade zdržal, ale on sa zdržal hlasovania, kedy Poliaci a Maďari jasne deklarovali stanovisko proti novému migračnému paktu, ktorý by nám nanucoval prijímať týchto imigrantov alebo platiť 20-tisíc eur za každého jedného, ktorého odmietneme, práve v tom istom dni, kedy terorista, vrah zo Sýrie, vo Francúzsku na detskom ihrisku bodal nožom do detí v kočíkoch. V tom istom dni, ani tento šok, toto jasné vytriezvenie mu nepomohlo na to, aby zaujal za Slovensko jasné stanovisko. Mnohí povedia, pán Šimko nemal dostatok odvahy, nebol dostatočný chlap. Nie, on bol donútený k tomu, aby sa zdržal, pretože vo výsledku on chcel hlasovať za. Pretože to je politika KDH, vítanie nelegálnych imigrantov. Je to úplne jasné, veď vychádzajme z toho, čo napísal na tento Facebook. Je to smutné, ale je to tak. A fascinuje ma, že na jednej strane hovoríte, že chcete znižovať zadlžovanie, ale zároveň chcete dávať 2 % na obranu, dnes sa tomu hovorí na obranu, to znamená po novom už asi na vojnu. Zároveň chcete finančne podporovať Ukrajinu, chcete podporovať všetky tieto projekty, ale nevysvetľujete, nekonkretizujete, nekvalifikujete v tom programovom vyhlásení, že ako sa teda podarí znížiť to zadlženie, pretože tak sa to nedá, na jednej strane vynakladať obrovské miliardy na nákup novej techniky, ktorú Naď a jeho kamaráti z minulej vlády rozdali, pričom vy ju chcete rozdávať ďalej, platiť náboje, muníciu, obrovské množstvá ďalšej techniky, ktorú chcete posielať, a má to byť financované z daní obyvateľov Slovenskej republiky a zároveň znižovať zadlženie. No kto má trochu logického myslenia, vie, že sa to jednoducho nedá. A zároveň, a to chcem podotknúť tu pred všetkými obyvateľmi Slovenskej republiky, že vy urážate slovenský národ absolútnou nepravdou, keď v tom programovom vyhlásení vlády doslova píšete: „Ľudia z ostatných členských krajín EÚ nám rok čo rok veľmi štedro prispievajú na zlepšenie našich životov." Teda vy staviate Slovákov a slovenských obyvateľov do pozície nejakých stravníkov, ku ktorým západoeurópske národy prichádzajú a povedia, na, tu máš, Slováčik, nažer sa, nakŕm sa, tu máš niečo. My, drahí tvoji kamaráti, ti dávame a ty, chudáčik, tu máš. My sme doslova ako bábätká v perinke, oni sa o nás starajú a ešte im máme byť za to vďační. Veď vy ste postavili obyvateľov Slovenskej republiky v tomto programovom vyhlásení vlády do pozície nejakého chovného zvieratka. Zbláznili ste sa? Vy nemáte absolútne nijakú hrdosť na Slovensko. A poviem vám teraz pravdu, jednoznačne kvantifikovanú na rozdiel od tých nezmyslov, čo píšete. Na obdobie 2021 až 2027 máme z eurofondov, to znamená, to, čo pritečie na Slovensko, určených 12,8 miliardy eur. Každý jeden rok Slovenská republika platí do rozpočtu EÚ 1,1 miliardy eur, pričom to bude ďalej narastať a narastať, zvyšuje sa to každý rok. Zároveň sú príjmy do rozpočtu EÚ z colných poplatkov 150 miliónov eur približne ročne a taktiež je predpoklad, že budú narastať. Teda zo Slovenska odíde približne 1,25 miliardy eur každý jeden rok. Za sedem rokov toho programového obdobia to bude minimálne 8,8 miliardy eur, ak by tých 1,1 ako poplatok nerástli, čo, samozrejme, budú rásť a môže to byť kľudne aj 10 miliárd eur, ale dostaneme späť 12,8. Ak by som teda rátal so sumou 8,8, ktorú zaplatíme, je to 570 miliónov euro ročne, ktoré z EÚ dostaneme. 570 miliónov, to neni ani na Matovičove testovanie. A teraz si poďme ale zobrať niečo iné. Vyčerpeme všetkých 12,8 miliardy za tých sedem rokov? Všetky do centu? Vyčerpeme ich účelne, alebo vyčerpeme menej? Stačí vyčerpať 60-70 % a sme stratoví. Bomba, nie? Ale oni do programového vyhlásenia napíšu, že my sme vlastne chovné zvieratká a máme ďakovať našim západným susedom, že sa o nás takto starajú. A ja ako člen výboru pre európske záležitosti, kde boli predložené nové schémy ešte vtedy ministerkou Remišovou, teda jej štátnym tajomníkom, ona nebola schopná to predložiť, ale však to sa jej ani nedivím. O využívaní eurofondov viem, že tie eurofondy idú na absurdné nezmysly. Práve miliarda eur ide napríklad do tých osád. Ale nie účelne, že ideme vytvárať pracovné miesta, rozdávať notebooky, rozdávať tablety osadníkom, veď to je totálna stupidita, úplná stupidita. A takýmto spôsobom sa vyčerpú peniaze z eurofondov. Zároveň sa takýmto spôsobom nevyčerpú ani všetky tie peniaze, ale platby do EÚ pôjdu, to znamená, kde je tá veľkolepá výhodnosť, o ktorej hovoríte. Vy klamete, vy nás tam ponižujete, úplne nás tam staviate do role podriadených. A teraz si zoberme dodatočné náklady, nehovorím o teraz zahraničných firmách, ktoré podnikajú vo veľkom a zničili domácu konkurenciu, majú tu fantastické prostredie, podnikajú prakticky v monopolnom alebo v oligopolnom prostredí a vyvážajú obrovské množstvá zisku zo Slovenskej republiky, ale zoberme si, prichádzajú nové emisné dane, Green Deal a ďalšie náklady, ktoré Slovenská republika bude platiť. To sú obrovské peniaze, ktoré zo Slovenskej republiky odídu. Hovoríte o investíciách do zelenej infraštruktúry. Odkiaľ na nich vezmete? Zase sú to obrovské peniaze a my si predsa nemôžme v Bruseli tlačiť donekonečna peniaze v centrálnej banke. Vidíme tú brutálnu infláciu, čo je výsledok toho celého. To znamená, zase obrovské náklady. Pýtame sa, keď migračný pakt schválite, aké obrovské náklady pre Slovenskú republiku to bude mať a takto môžeme ísť ďalej a ďalej. A ja sa tu nebudem venovať plánu obnovy a odolnosti, pretože, a to si povedzme na rovinu, to je jednorazová záležitosť, je to podmienená veľkým politickým tlakom, zároveň sú to peniaze, ktoré sú vytlačené z ničoho a sú to peniaze, za ktoré ručíme v rámci pôžičky, čiže my vo finále všetky tie pôžičky budeme musieť ako Slovenská republika splatiť. Takže vaše rečičky o veľkolepej výnosnosti Európskej únie a doslova ponižovanie slovenského národa do pozície stravníka, ktorého živia Nemci alebo Francúzi, si nechajte pre seba alebo do vašich Sorosových mimovládok, pretože sú to skrátka nezmysly, sú to nezmysly a hlavne ponižujúce nezmysly. Pritom ako ste túto vládu vytvorili, pritom ako ste odignorovali legitímnu, demokratickú diskusiu, pritom ako ste si uzurpovali moc do svojich rúk a odmietli ste rešpektovať výsledky parlamentných demokratických volieb a debatovať s jednotlivými politickými stranami o tom, ako by mala byť zložená táto vláda, je zrejmé, že vám nejde, nejde o vládu kompromisu, o vládu všeobecného politického konsenzu, nejde vám o zmier, nejde vám ani o to kúrenie a svietenie, ale o jednoznačné presadzovanie liberálnej politickej agendy. Tých 21 miliónov pre Sorosovu nadáciu, to je len taká špička ľadovca toho, čo vy vlastne reprezentujete.